Euroopa palee

Euroopa palee (prantsuse keeles Palais de l'Europe) on Prantsusmaal Strasbourgis asuv hoone, mis on olnud Euroopa Nõukogu töökohaks alates aastast 1977, mil see asendas senise "Euroopa maja". Aastatel 1977–1999 oli see ka Euroopa Parlamendi töökoht Strasbourgis. Euroopa Nõukogu esimesed assambleed toimusid Strasbourgi Ülikooli (varasema nimega Kaiser-Wilhelm-Universität) väärikas 1880. aastatest pärinevas peahoones. Vahemikus 1950–1977 toimusid kokkusaamised aga ajutises funktsionaalse arhitektuuriga betoonist hoones, "Euroopa majas" (inglise keeles House of Europe, prantsuse keeles Maison de l'Europe), mis seisis kohas, kus nüüd on Euroopa paleeni viiv muruplats. Selle betoonist rajatise arhitekt oli Bertrand Monnet. Euroopa paleele pani nurgakivi 15. mail 1972 Šveitsi poliitik Pierre Graber. Arhitekt Henry Bernardi projekteeritud hoone avati 1977. aasta 28. jaanuaril. Palee ehitati kohale, kus varem asus 1930. aastatel avatud tenniseväljak, mida talviti kasutati uisuplatsina. Euroopa palee on ruudukujulise põhiplaaniga, selle iga külg on 106 meetrit pikk ja hoone on 38 meetrit kõrge (majal on üheksa korrust). Maja kogu tööala suurus on 64 000 m² ning hoonest leiab 17 koosolekuruumi ja tuhat kontoriruumi Euroopa Nõukogu sekretariaadi personalile. Hoone väliskülg on punast, hõbedast ja pruuni värvi. Euroopa palee asub Strasbourgi nii-öelda Euroopa linnaosas, umbes kaks kilomeetrit linna ajaloolisest keskusest, Grande Île saarest, kirdes. Väljast meenutab Euroopa palee kindlust, kuna akenderead on paigutatud laskeavasid meenutavalt. Parlamendi koosolekusaali katab hiiglaslik kuppel. 1996. aastal kui Eesti oli esimest korda Euroopa Nõukogu eesistuja, kinkis Eesti riik Euroopa Nõukogule valge Estonia tiibklaveri, mis seisab Euroopa palee fuajees ja mida seal ürituste ajal mängitakse. Hoone idatiivast eenduvas ringikujulises ruumis kohtub Ministrite Komitee, keda reeglina esindavad ministrite asetäitjad. Euroopa Nõukogu Parlamentaarne Assamblee kasutab hoone keskosas asuvat suurt koosolekuruumi, mida kutsutakse selle kujust lähtuvalt nimega Hemicycle ning mis on tuntud oma ebatavalise arhitektuuri poolest. Samas ruumis peab oma täiskogu istungjärke ka Euroopa Nõukogu kongress. Euroopa palees leidub ka Euroopa Nõukogu peasekretäri erakabinet. Kuni aastani 1999 toimusid hoones ka Euroopa Parlamendi täiskogu istungjärgud. Nüüd on Euroopa Parlamendil oma hoone, mis asub Euroopa palee lähedal, kohe üle Illi jõe. Euroopa Nõukogu "Maison de l'Europe (Strasbourg, 1950-1977)". CVCE.eu. Vaadatud 19.04.2013. "Inside of the hemicycle of the House of Europe". CVCE.eu. 16.11.1998. Vaadatud 19.04.2013. "House of Europe and Palace of Europe in 1976". CVCE.eu. 17.09.2004. Vaadatud 19.04.2013. "Aerial view of the Palais de l'Europe (Strasbourg)". CVCE.eu. 17.11.1998. Vaadatud 19.04.2013. "Maison de l'Europe" (prantsuse). Archi-strasbourg.org. Originaali arhiivikoopia seisuga 4. oktoober 2011. Vaadatud 19. märtsil 2014. "Palais du Conseil de l'Europe" (prantsuse). Originaali arhiivikoopia seisuga 4. oktoober 2011. Vaadatud 19. märtsil 2014. "Välisministeerium. Eesti Euroopa Nõukogus". Originaali arhiivikoopia seisuga 5. jaanuar 2018. Vaadatud 4. jaanuaril 2018.